b"\n_START_ARTICLE_\nUf\xc3\xa0\n_START_SECTION_\nClima\n_START_PARAGRAPH_\nEs troba a la zona bosc-estepa de la zona temperada. El clima \xc3\xa9s moderadament continental, for\xc3\xa7a humit, l'estiu \xc3\xa9s c\xc3\xa0lid amb lleugers canvis de temperatura de mes a mes. L'hivern \xc3\xa9s moderadament fred (pels est\xc3\xa0ndards russos) i prolongat. La temperatura mitjana de gener \xc3\xa9s de -12.4 \xc2\xb0 C, amb la temperatura m\xc3\xadnima de -48.5 \xc2\xb0 C; i la mitjana de juliol de +19.7 \xc2\xb0 C amb un m\xc3\xa0xim de +38.6 \xc2\xb0 C (1952). La temperatura mitjana anual \xc3\xa9s de +3.8 \xc2\xba C. La pluviometria: 589 mm.\n_START_SECTION_\nHist\xc3\xb2ria\n_START_PARAGRAPH_\nLa ciutat fou fundada com una fortalesa constru\xc3\xafda per ordre d'Ivan el Terrible el 1574, i al comen\xc3\xa7ament reb\xc3\xa9 el nom del tur\xc3\xb3 on s'erig\xc3\xad: Tura-Tau. Li fou concedit l'estatus de ciutat el 1586 i durant el segle XVIII esdevingu\xc3\xa9 centre de comer\xc3\xa7 i cultural del sud dels Urals. Despr\xc3\xa9s de l'esclat de la revolta de Pugatxov tingueren lloc els fets m\xc3\xa9s brutals de la seva hist\xc3\xb2ria m\xc3\xa9s moderna, at\xc3\xa8s que la fortalesa i la ciutat es trobaven enmig de les accions militars. Durant els mesos de l'hivern del 1773 al 1774 Uf\xc3\xa0 estigu\xc3\xa9 assetjada pels cosacs i els insurgents baixkirs fins que foren rebutjats per les forces del govern._NEWLINE_ _NEWLINE_Abans de convertir-se en un centre administratiu el 1781 d'una gub\xc3\xa8rnia independent, Uf\xc3\xa0, juntament amb la resta de les terres baixkirs, estigu\xc3\xa9 sota la jurisdicci\xc3\xb3 dels governadors d'Orenburg. I tot i que la reforma de 1796 unific\xc3\xa0 Orenburg i Uf\xc3\xa0, un cop m\xc3\xa9s, el 1802 la ciutat d'Uf\xc3\xa0 es convert\xc3\xad en un nou centre de tota la gub\xc3\xa8rnia d'Orenburg que inclo\xc3\xafa territoris grans de Baixk\xc3\xadria, la prov\xc3\xadncia d'Orenburg i la de Txeli\xc3\xa0binsk. Durant les d\xc3\xa8cades del 1800-1810 l'arquitecte William Heste desenvolup\xc3\xa0 un pla general per a la ciutat d'Uf\xc3\xa0 com a capital regional conformant un esquema modern del seu centre hist\xc3\xb2ric._NEWLINE_El 1865 la gub\xc3\xa8rnia d'Uf\xc3\xa0 se separ\xc3\xa0, en \xc3\xbaltima inst\xc3\xa0ncia, de la d'Orenburg. Aleshores la poblaci\xc3\xb3 d'Uf\xc3\xa0 arrib\xc3\xa0 als 20.100 habitants i, des d'aleshores, el creixement de la ciutat entr\xc3\xa0 en una fase activa. La hidrovia del riu B\xc3\xa9laia (1870) i el ferrocarril Samara-Zlatoust (1890) connectava la ciutat a la part europea de l'Imperi Rus i estimul\xc3\xa0 el desenvolupament de la ind\xc3\xbastria lleugera de la ciutat. Com a resultat, el 1913 la poblaci\xc3\xb3 d'Uf\xc3\xa0 pass\xc3\xa0 dels 100.000 habitants._NEWLINE_El 5 de juliol del 1918, diversos mesos despr\xc3\xa9s de l'establiment del poder sovi\xc3\xa8tic, Uf\xc3\xa0 fou capturada per les forces anti-bolxevics amb el suport de soldats de la Legi\xc3\xb3 Txeca. Per evitar el perill d'un possible aven\xc3\xa7 en el front prop de Samara, on el Comit\xc3\xa8 de membres de l'Assemblea Constituent residia inicialment, Uf\xc3\xa0 fou escollida com seu de la Confer\xc3\xa8ncia Estatal de setembre del 1918 de les forces anit-bolxevics de totes parts de l'Imperi. Despr\xc3\xa9s del final de la Confer\xc3\xa8ncia del 23 de setembre, Uf\xc3\xa0 esdevingu\xc3\xa9 la capital del Govern Provisional de Totes les R\xc3\xbassies encap\xc3\xa7alada per Nikolai Avks\xc3\xa9ntiev, m\xc3\xa9s conegut com el Directori d'Uf\xc3\xa0. Tot i que no es qued\xc3\xa0 per gaire temps a Uf\xc3\xa0, el 9 d'octubre del 1918 es trasllad\xc3\xa0 a Omsk, mentre Uf\xc3\xa0 fou capturada per l'Ex\xc3\xa8rcit Roig el desembre del 1918. Durant l'ofensiva de Koltxak els Blancs prengueren la ciutat de nou el 13 de mar\xc3\xa7 del 1919, per\xc3\xb2 hagu\xc3\xa9 de retirar-se davant els atacs de l'Ex\xc3\xa8rcit Roig, el 9 de juny._NEWLINE_El 14 de juny del 1922, arran de l'ampliaci\xc3\xb3 de la Rep\xc3\xbablica Aut\xc3\xb2noma Socialista Sovi\xc3\xa8tica de Baixk\xc3\xadria, Uf\xc3\xa0 es convert\xc3\xad en la seva nova capital. Durant la d\xc3\xa8cada del 1920 al 1930, la ciutat gaud\xc3\xad d'un important auge de la ind\xc3\xbastria pesant. El descobriment de petroli a Baixk\xc3\xadria f\xc3\xa9u d'Uf\xc3\xa0 un dels centres de l'extracci\xc3\xb3 de petroli sovi\xc3\xa8tica i les ind\xc3\xbastries de refinaci\xc3\xb3 de petroli m\xc3\xa9s importants. La poblaci\xc3\xb3 cresqu\xc3\xa9 fins als 500.000 habitants durant els anys 1950 i pass\xc3\xa0 del mili\xc3\xb3 durant els anys 1980."